32004D0200
L 064/43
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 27 февруари 2004 година
относно мерките за предотвратяване въвеждането и разпространението в Общността на Pepino mosaic virus
(нотифицирано под номер C(2004) 581)
(2004/200/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/EО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 16, параграф 3, третото изречение от нея,
като има предвид, че:
(1)
В края на 1999 г. и началото на 2000 г. Германия, Франция, Нидерландия и Обединеното кралство уведомиха другите държави-членки и Комисията за огнища на Pepino mosaic virus по доматените реколти в своите страни и за предприетите мерки за контрол върху вируса.
(2)
С Решение 2003/64/EО на Комисията (2) от държавите-членки се изисква временно да предприемат мерки срещу въвеждането и разпространението в Общността на Pepino mosaic virus. Това решение е в сила от 31 януари 2004 г.
(3)
Pepino mosaic virus понастоящем не е включен в списъка в приложение I или приложение II към Директива 2000/29/ЕО. Въпреки това предварителен анализ на заплахата от вредители, извършен от няколко държави-членки на основата на наличната научна информация, е показал, че Pepino mosaic virus и вредата от него може да породи сериозни опасения за здравето на растенията в Общността, по-специално на защитената доматена продукция. Направените научни изследвания за Pepino mosaic virus все още не осигуряват достатъчно яснота, за да се преразгледа посоченият анализ на заплахата от вредители, независимо от увеличената налична информация по-специално за вредата Pepino mosaic virus върху доматени растения, предназначени за засаждане.
(4)
Следователно, след като Решение 2003/64/EО не се прилага повече, е необходимо да се предвидят временни мерки срещу Pepino mosaic virus.
(5)
В резултат на официалните проучвания, направени съгласно Решение 2003/64/EО, и на основата на последната информация за вредите, причинени от Pepino mosaic virus, понастоящем е установена ролята на доматеното семе като важен източник на инфекция.
(6)
Мерките, предвидени в настоящото решение, следва да се прилагат за въвеждането или разпространението, в рамките на Общността, на Pepino mosaic virus, както и за проверката на доматеното семе с произход от трети страни и пренасяне на доматеното семе. Те следва също да включват и по-общо наблюдение за наличието на Pepino mosaic virus в държавите-членки.
(7)
Резултатите от тези мерки следва да се подлагат на непрекъсната оценка и в зависимост от резултатите от оценката да се обмислят възможните последващи мерки. Последващите мерки следва да отчитат и информацията, която се осигурява от държавите-членки, както и научнообоснованите становища, изложени от тях;
(8)
Мерките, предвидени с настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Забранява се въвеждането и движението в Общността на доматено семе, Lycopersicon lycopersicum (L.) Karsten ex Farw., заразено с Pepino mosaic virus.
Член 2
Доматеното семе с произход от трети страни може да се внася в Общността само ако отговаря на условията, предвидени в точка 1 от приложението. То се проверява и изпитва, когато е приложимо, при влизане в Общността за наличие на Pepino mosaic virus в съответствие с член 13, параграф 1, i) от Директива 2000/29/EО, mutatis mutandis.
Член 3
1. Доматеното семе с произход от Общността може да бъде пренасяно в Общността само ако отговаря на условията, предвидени в точка 2 от приложението.
2. Параграф 1 не се прилага за пренасянето на семе, предназначено за продажба на крайни потребители, които по професия не се занимават с растениевъдство, при условие че опаковката или други означения ясно показват, че е предназначено за продажба на такива потребители.
Член 4
Държавите-членки провеждат официални прегледи за наличието на Pepino mosaic virus на помещенията, използвани за производството на растения и плодове на домата.
Без да се засягат съответно член 16, параграф 2 и член 13в, параграф 8 от Директива 2000/29/EО, другите държави-членки са уведомени за резултатите от проверките, предвидени в първия параграф, и резултатите от проверките и изпитванията, предвидени в член 2, в срок до 30 ноември 2004 г.
Член 5
Комисията преразглежда действието на настоящото решение най-късно до 31 декември 2004 г.
Член 6
Адресати на настоящото решение са държавите-членки.
Съставено в Брюксел на 27 февруари 2004 година.